Portugalia. O succesiune de înfrângeri și o țară divizată
- Iuliu Vlădescu
- 12 martie 2024, 17:51
Portugalia. Poate un candidat la funcția de prim-ministru să fie cel mai votat și chiar şi aşa să piardă alegerile? Noaptea lungă a numărătorii și țara împărțită pe care o dezvăluie rezultatele sunt dovada acestui lucru, scrie jn.pt.
Ce s-a întâmplat la alegerile din Portugalia
Lui Luís Montenegro îi va fi greu să guverneze cu o majoritate atât de subțire, chiar dacă i se alătură și deputații dobândiţi de Inițiativa Liberală, în condițiile în care socialiștii sunt atât de apropiați ca procent și număr de deputați. Noul ciclu politic începe cu un executiv slăbit în ceea ce priveşte legitimitatea sa.
Participarea considerabilă a alegătorilor, inversând ciclul de creştere a absenteismului din ultimii ani, a fost o veste bună pentru democrație, dar nu a evitat dezamăgirea față de alte semne care o slăbesc.
Țara, supărată și dezamăgită de lipsa de soluții referitoare la problemele sale, s-a mobilizat pentru a vota tumultul și protestul. Cum nu este tocmai o surpriză în lumina aspectelor cu privire la care avertizează sondajele, ascensiunea explozivă a partidului Chega îi conferă o forţă care este încă greu de măsurat.
Nu va fi sfârșitul bipartidismului în Portugalia
Chiar dacă PSD (partid de dreapta în Portugalia; n. trad.) și PS găsesc strategii pentru a-și goli spațiul de manevră, partidul lui André Ventura și-a arătat capacitatea de inserare teritorială. Numai în Bragança nu a fost ales și s-a afirmat ca a doua sau chiar prima forță politică din jumătatea de sud a țării.
Nu va fi sfârșitul bipartidismului, dar este cel puțin afirmarea fără echivoc a faptului că un partid încă mijlociu amenință acest echilibru tradițional. De asemenea, se confirmă ideea că există din ce în ce mai puțină loialitate ideologică și că nu mai există spații de stânga sau de dreapta, într-atât de mare este schimbarea remarcată în districte precum Setúbal.
După cum era de așteptat, guvernabilitatea ridică multe semne de întrebare și incertitudini. Dacă într-un prim moment viabilitatea unui guvern AD minoritar este asigurată, testul decisiv va fi votarea bugetului de stat (OE). În acel moment, socialiștilor le va fi mai greu să ajute guvernul de dreapta, chiar dacă o parte a partidului ar putea susţine această strategie pentru a evita ca rolul decisiv să fie lăsat în seama partidului Chega.
Marcelo Rebelo de Sousa nu va mai putea dizolva Parlamentul
Un rol considerabil îl va juca și Marcelo Rebelo de Sousa, gestionând echilibrele precare și exercitându-și influența. Dacă va supraviețui testului la sfârșitul acestui an, următorul guvern ar putea trece și prin anul 2025, întrucât la momentul votării OE pentru anul următor, Marcelo Rebelo de Sousa nu va mai putea dizolva Parlamentul.
Într-un moment de întoarcere la dreapta, Inițiativa Liberală nu a crescut îndeajuns pentru a se dovedi decisivă. La stânga, Livre a fost principalul câștigător, cu o creștere care a răsplătit imaginea de seriozitate și coerență transmisă de campania lui Rui Tavares.
Dimpotrivă, PCP a mai înregistrat o cădere bruscă și este greu să negi în continuare moartea anunțată. Mariana Mortágua nu și-a arătat la urne capacitatea de a se afirma în stradă, deși a menținut spațiul BE (Blocul de Stânga), iar PAN (Oameni,-Animale-Natură) a reușit cu greu să păstreze mandatul lui Inês Sousa Real.
(Traducerea: Iulia Baran, RADOR RADIO ROMANIA)